Folketing
2004-11-10

Socialdemokraterne er da vældig glade for, at der nu afsættes ekstra penge til kræftområdet i det hele taget. Det har jo været sådan, at mange af de penge, som er gået til kræftområdet i den sidste tid, alene er gået til, at flere og flere patienter kunne henvises til udlandet og kunne henvises til private hospitaler, men ikke til at opbygge en ordentlig behandling på det lokale sygehus. Derfor er det glædeligt, at man nu afsætter ekstra midler. Vi har meldt ud, at vi gerne vil være med til at give de ekstra midler, hvis man ikke fandt dem i år, og vi vil også gerne være med til at gøre det i de kommende år. Faktum er vel, at behandlingsgarantien ikke overholdes i dag, men kan ministeren give os en tidsfrist nu, hvor den nye aftale er indgået, og sige, hvornår behandlingsgarantien med sikkerhed vil blive overholdt? Indenrigs- og sundhedsministeren (Lars Løkke Rasmussen): Det er simpelt hen ikke rigtigt, når det bliver sagt, at vi har brugt masser af penge på at sende patienter til udlandet.